# data[].attributes.body
หน่วยงานทั้งภาครัฐและเอกชนต่างเร่งผลักดันให้ประเทศไทยก้าวเข้าสู่สังคมไร้เงินสดอย่างเต็มที่ ไม่ว่าจะเป็นการเปิดตัวบริการพร้อมเพย์ ที่สามารถโอนเงินข้ามธนาคารได้โดยไม่เสียค่าธรรมเนียมหากโอนไม่เกิน 5,000 บาท และดำเนินการได้โดยสะดวกเพียงผูกเลขที่บัญชีเข้ากับหมายเลขโทรศัพท์มือถือหรือเลขประจำตัวประชาชน การกระจายอุปกรณ์รับชำระเงินผ่านอุปกรณ์อิเล็กทรอนิกส์ (เครื่อง EDC) ไปทั่วประเทศว่า 5.5 แสนเครื่อง เพื่ออำนวยความสะดวกแก่ผู้ต้องการชำระเงินผ่านบัตรเครดิต/เดบิต และล่าสุด การชำระเงินผ่านการสแกน QR Code ซึ่งธนาคารแห่งประเทศไทยได้เปิดตัว QR Code มาตรฐาน (standard QR Code) ที่ร้านค้า ธนาคารพาณิชย์ และผู้ให้บริการการเงินกลุ่ม Non-bank ทั้งในและต่างประเทศ สามารถนำไปใช้ชำระสินค้าและบริการได้

ประโยชน์ที่ร้านค้าจะได้รับจากการใช้จ่ายในรูปแบบ e-payment คือ การไม่พลาดโอกาสการขายหากลูกค้ามีเงินสดไม่พอ ช่วยลดต้นทุนในการจัดการดูแลเงินสด ป้องกันการถูกโจรกรรม แล้วยังสามารถนำข้อมูลการใช้จ่ายไปวิเคราะห์ทำความเข้าใจพฤติกรรมลูกค้า หรือกระทั่งแนะนำให้ลูกค้ากดติดตามเพจของร้านในสื่อสังคมออนไลน์ เพื่อยกระดับการมีปฏิสัมพันธ์และส่งมอบโปรโมชันที่เหมาะสมต่อไป

สำหรับประโยชน์ที่ผู้บริโภคจะได้รับนั้น แน่นอนเลยก็คือความสะดวกสบายที่เพิ่มขึ้นจากการไม่ต้องพกเงินสด การได้รับสิทธิประโยชน์จากร้านค้า เช่น การได้รับเงินคืนเมื่อจ่ายผ่านระบบ e-payment การจัดทำรายการรับจ่ายเงินที่สะดวกมากขึ้น เพราะข้อมูลทุกอย่างจะถูกบันทึกไว้และสามารถเรียกดูได้จากโมบายแอพพลิเคชัน ทำให้เป็นประโยชน์สำหรับผู้ต้องการวางแผนการเงินอย่างรัดกุม อีกทั้ง ข้อมูลเงินหมุนเวียนเข้าออกดังกล่าวยังอาจพัฒนาต่อยอดมาเป็นการให้บริการสินเชื่อได้อีกด้วย

# data[].attributes.body
เงินดิจิทัล (cryptocurrency) คือ สกุลเงินที่ถูกสร้างโดยระบบคอมพิวเตอร์ มีลักษณะเด่นคือจะไม่มีตัวกลางอย่างธนาคารแห่งชาติ ทำหน้าที่ควบคุมเหมือนสกุลเงินดั้งเดิม ผู้สร้างสามารถกำหนดปริมาณเงินหมุนเวียนในระบบ การได้มาของเงิน และวิธีการใช้งานตามต้องการ โดยมี blockchain เป็นเทคโนโลยีเบื้องหลังขับเคลื่อนการทำงาน ซึ่งมีจุดเด่นคือข้อมูลทางธุรกรรมจะได้รับการเปิดเผยให้ทุกคนในระบบสามารถเข้าถึงได้

Bitcoin คือเงินดิจิทัลที่มีชื่อเสียงที่สุดในเวลานี้ เพราะมูลค่าได้พุ่งขึ้นไปกว่า 10,000 ดอลลาร์ขณะที่กำลังเขียนบทความนี้อยู่ (ธันวาคม 2017) จากเพียง 950 ดอลลาร์ ในช่วงต้นปีเดียวกัน สาเหตุหลักมาจากอุปสงค์ในตลาดที่เพิ่มขึ้นทั้งจากบรรดานักเก็งกำไรและบุคคลทั่วไปที่เห็นประโยชน์ของ Bitcoin ในการทำธุรกรรม รวมถึงการส่งสัญญาณเชิงบวกจากสถาบันการเงินหลายแห่ง เช่น ญี่ปุ่นซึ่งอนุญาตให้ใช้ Bitcoin ในการชำระเงินที่ถูกต้องตามกฎหมาย และมีการออกใบอนุญาตการดำเนินธุรกิจแก่ผู้ให้บริการแลกเปลี่ยนสกุลเงินดิจิทัล เป็นต้น
ปัจจุบันธนาคารแห่งประเทศไทยยังไม่มีการรองรับเงินดิจิทัลให้เป็นสกุลเงินที่สามารถชำระหนี้ได้ตามกฎหมาย และประกาศให้ประชาชนระมัดระวังความเสี่ยงจากการถือครอง ขณะที่สำนักงานคณะกรรมการกำกับหลักทรัพย์และตลาดหลักทรัพย์ กำลังอยู่ในระหว่างการพิจารณาแนวทางการกำกับดูแล ICO ด้วยเห็นประโยชน์ว่าสามารถนำมาใช้เป็นหนึ่งในช่องทางระดมของกลุ่มธุรกิจสตาร์ทอัพและธุรกิจเพื่อสังคม ให้สามารถเข้าถึงแหล่งทุนจากประชาชนทั่วไปที่สนใจ โดยไม่ต้องเข้าระดมทุนในตลาดหลักทรัพย์ นอกจากนี้ เทคโนโลยี blockchain ก็กำลังเป็นที่สนใจของหน่วยงานกำกับดูแลและภาคธุรกิจ เพราะมีจุดเด่นที่สามารถตรวจสอบข้อมูลการทำธุรกรรมได้อย่างรวดเร็วและโปร่งใส สามารถนำมาประยุกต์ใช้ได้กับขั้นตอนการทำงานที่เกี่ยวกับการยืนยันข้อมูลได้เป็นอย่างดี

# data[].attributes.body
ภาคธุรกิจในปัจจุบันได้เริ่มมีการนำ Big Data ที่กระจัดกระจายตามที่ต่าง ๆ มาวิเคราะห์หาความสัมพันธ์ระหว่างตัวแปรเพื่อคาดการณ์แนวโน้มที่จะเกิดขึ้นต่อไป อาทิ ความต้องการของผู้บริโภค โดยได้มีการนำข้อมูลมาพัฒนาสินค้าและบริการให้ตรงใจ ด้วยการวิเคราะห์ถึงต้นตอของเหตุกับปัจจัยที่ส่งผลให้เกิดความต้องการนั้น เช่น การวิเคราะห์พฤติกรรมการใช้งานปัจจุบันและกิจกรรมอื่นที่เกี่ยวข้อง อาทิ การโพสต์รูปหรือข้อความบนโซเชียลมีเดีย และการค้นหาบนเสิร์ชเอ็นจิ้น แล้วนำส่งโปรโมชันที่คาดว่าจะสอดรับกับความต้องการของผู้บริโภคเฉพาะรายชนิด real exclusive หรือ be-spoked

นอกจากประโยชน์ด้านการตลาดและการขาย การวิเคราะห์ข้อมูล Big Data ยังมีประโยชน์ต่อการพัฒนาองค์กร อาทิ การติดตั้งเซ็นเซอร์ตรวจจับความผิดพลาดในสายการผลิตขนาดใหญ่หรือสายพานขนสินค้า ทำให้สามารถบ่งชี้ข้อผิดพลาดและแก้ไขได้ทันการณ์ หรืออาจนำไปสู่การขจัดคอขวดของระบบงาน เพื่อให้นำไปสู่การจัดส่งสินค้าและบริการแก่ผู้บริโภคได้รวดเร็วขึ้น นอกจากนี้ Big Data ยังมีประโยชน์ในการวิเคราะห์พฤติกรรมและความต้องการของพนักงาน เพื่อนำมาสู่การพัฒนากลยุทธ์รักษาพนักงานคุณภาพให้อยู่กับองค์กรต่อไป

# data[].attributes.body
การเรียนรู้ของเครื่อง คือแขนงหนึ่งของระบบปัญญาประดิษฐ์ที่สามารถเรียนรู้ชุดข้อมูลขาเข้า เพื่อทำนายผลที่คาดว่าจะเกิดขึ้นในอนาคตได้เองโดยอาศัยโมเดลทางคณิตศาสตร์ แทนที่จะทำงานตามคำสั่งที่มนุษย์เป็นผู้ป้อนเข้าไปแต่เพียงอย่างเดียว ดังนั้นปัจจัยสำคัญของการพัฒนาระบบ Machine Learning ที่มีประสิทธิภาพก็คือ “ข้อมูล” และ “ฮาร์ดแวร์ประมวลผล” ที่ยิ่งเยอะยิ่งดี ทำให้ยักษ์ใหญ่ด้านไอทีของโลก ไม่ว่าจะเป็น Google หรือ Apple ต่างให้ความสำคัญกับการเก็บเกี่ยวข้อมูลของผู้ใช้บริการเป็นอย่างมาก

ความจริงระบบ Machine Learning ได้ถูกนำมาประยุกต์ใช้อย่างแนบเนียนมานานแล้ว ไม่ว่าจะเป็นในระบบคัดกรองอีเมลขยะ หรือการค้นหาผ่านระบบเสิร์ชเอ็นจิ้น แต่ช่วงที่ผ่านมา Google ได้เริ่มนำระบบดังกล่าวมาประยุกต์ใช้กับผลิตภัณฑ์อื่นเพื่อสร้างความแตกต่าง นั่นคือสมาร์ทโฟน Pixel ที่มาพร้อมกล้องถ่ายภาพที่แสนธรรมดา แต่สิ่งที่ไม่ธรรมดาคือการทำงานร่วมกับระบบ Machine Learning เพื่อพัฒนาคุณภาพของภาพถ่ายในโหมด Auto HDR+ ในสภาพแสงน้อย โดยเมื่อมีผู้ใช้งานกล้อง Pixel มากขึ้น ก็มีโอกาสที่ระบบจะสามารถเก็บเกี่ยวข้อมูลจากภาพที่ถูกถ่าย เพื่อนำไปประมวลผลให้ได้ภาพที่มีความสมบูรณ์แบบมากยิ่งขึ้น นอกจากนี้ ระบบ Google Assistant ที่สามารถรับคำสั่งด้วยเสียง ก็เป็นอีกหนึ่งนวัตกรรมที่ Machine Learning ได้เข้ามามีส่วนพัฒนาความสามารถเช่นกัน ไม่ว่าจะเป็นการรับฟังคำสั่งด้วยเสียงที่แม่นยำมากขึ้น สามารถรองรับได้หลายสำเนียงพูด ตลอดจนข้อเสนอที่แฝงตัวไปกับบริการอื่นของบริษัท ไม่ว่าจะเป็นบริการแนะนำวิดีโอที่ผู้ใช้งานอาจจะชอบบน YouTube ซึ่งระบบเรียนรู้จากพฤติกรรมการรับชมของเรา หรือการให้คำแนะนำเรื่องเส้นทางจากบ้านไปที่ทำงานที่สะดวกที่สุดบน Google Maps หรือแม้กระทั่ง Face ID บน สมาร์ทโ เป็นต้น

# data[].attributes.headline
สมาร์ทโฮม นิยามใหม่ของคำว่า “บ้าน”

# data[].attributes.subject
สมาร์ทโฮม นิยามใหม่ของคำว่า “บ้าน”

# data[].attributes.body
สมาร์ทโฮม คือบ้านที่ภายในมีเครื่องใช้ไฟฟ้าเชื่อมโยงกับระบบเครือข่ายเพื่อแลกเปลี่ยนข้อมูลซึ่งกันและกัน และเจ้าของบ้านสามารถสามารถสั่งการผ่านโมบายแอพพลิเคชัน ได้กลายมาเป็นอุตสาหกรรมที่น่าจับตามองมากขึ้นเนื่องจากมีผู้เล่นระดับยักษ์ของโลกมากมายเข้าสู่ตลาด ไม่ว่าจะเป็น Nest บริษัทลูกของ Alphabet ซึ่งนับได้ว่าเป็นผู้บุกเบิกตลาดอุปกรณ์สมาร์ทโฮม ด้วยเครื่องควบคุมอุณหภูมิและอุปกรณ์ตรวจจับควัน ซึ่งล่าสุดได้เปิดตัว Hello กริ่งประตูที่มีกล้องพร้อมด้วยระบบรู้จำใบหน้า และ Amazon ผู้พัฒนาลำโพง Echo ที่มาพร้อมกับผู้ช่วยดิจิทัล Alexa ทำให้สามารถสั่งให้เชื่อมต่อกับอุปกรณ์อื่นด้วยเสียง ก็ได้เปิดตัว Key ที่อนุญาตให้คนส่งสินค้าของบริษัทสามารถเข้าไปส่งของในบ้านแม้เจ้าของไม่อยู่ แต่สามารถติดตามจากบนสมาร์ทโฟนได้ผ่านกล้อง Cloud Cam ที่เชื่อมกับระบบล็อคประตู